《送瑜上人归筠乞食》
宋代·释德洪

蜂房蚁穴天魔宫，青莲忽生楼阁重。升堂挝鼓集衲子，争看掣阁飞机锋。

耆年过忧食时至，欲学遣化毗耶翁。瑜禅闻之粲一笑，此老变怪惊儿童。

我当乞行等贫富，欲使胜利传无穷。出门掌钵何所诣，胡马旧闻嘶北风。

霜清月冷动归思，已觉荷山生眼中。会看对众捧璎珞，平等心华含太空。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。